Nuwe intelligensie-waghond aangestelImtiaz Fazel (Foto: GCIS) Imtiaz Fazel is pas as die nuwe inspekteur-generaal van intelligensie aangestel. Hy neem reeds Dinsdag (1 November) die leisels oor by Setlhomamaru Isaac Dintwe wie se termyn in Maart vanjaar tot ŉ einde geloop het. Fazel se aanstelling deur pres. Cyril Ramaphosa volg nadat die parlement se gesamentlike staande komitee oor intelligensie Fazel in September vir dié pos benoem het en die Nasionale Vergadering die benoeming goedgekeur het. Fazel is ’n voormalige bedryfshoof in die kantoor van die inspekteur-generaal van intelligensie en ’n voormalige adjunk-direkteur-generaal in die kantoor van die direkteur-generaal van die Staatsveiligheidsagentskap. Hy het ook tot onlangs as waarnemende direkteur-generaal van openbare werke gedien waartydens hy ’n ondersoek na die Beitbrug-grensskandaal gelei het. Sy nuwe pos as inspekteur-generaal van intelligensie behels die monitering en hersiening van die intelligensiedienste se bedrywighede. Dit sluit in die Staatsveiligheidsagentskap, die verdedigingsintelligensie-afdeling van die Suid-Afrikaanse Nasionale Weermag (SANW) en die misdaadintelligensie-afdeling van die Suid-Afrikaanse Polisiediens (SAPD). Die Staatsveiligheidsagentskap is sedert Julie verlede jaar in die spervuur nadat hulle misluk het om die vernietigende Julie-opstande te voorsien en suksesvol af te weer. Die agentskap is later in verdere omstredenheid gehul toe dit in die Zondo-verslag geïdentifiseer is as een van die staatsinstellings wat gekaap is. Altesame 25 persone het vir die pos aansoek gedoen. Die parlement se gesamentlike staande komitee oor intelligensie het onderhoude met 12 van die kandidate gevoer. Die Wet op Toesig oor Intelligensiedienste stel die komitee in staat om ’n kandidaat aan te beveel vir goedkeuring deur minstens twee derdes van die Nasionale Vergadering se lede. Na goedkeuring deur die Nasionale Vergadering word die kandidaat vir oorweging aan die president voorgelê. Fazel het ’n meestersgraad in sekerheidstudies aan die Universiteit van Pretoria (UP) verwerf en het ’n Baccalaureusgraad in rekeningkundige wetenskappe van die Universiteit van Suid-Afrika (Unisa). Hy het ook ’n nagraadse diploma in rekeningkunde van die Universiteit van Wes-Kaapland voltooi en is onder meer ’n lid van die Suid-Afrikaanse Instituut van Geoktrooieerde Rekenmeesters. “Die president wens Fazel die beste toe in sy rol as inspekteur-generaal van intelligensie, wat ’n kritieke bydrae lewer om die land en die wêreld ’n veiliger plek te maak en die land se nasionale belange te bevorder.”